觀魚
作者：劉攽
朝代：宋

paragraphs: 清濠環城四十里，蒹葭蒼蒼天接水。
使君褰帷乘大舸，觀魚今從北闕起。
開門漁師百舟入，大罟密罾雲霧集。
小魚一舉以千數，赤鯉强梁猶百十。
濁醪賞功傾瓦壺，公言錫爵爭歡呼。
餘人不及色沮喪，數奇天幸相賢愚。
濃雲吹雨寒蕭散，置酒移船泊前岸。
暴殄天物古所矜，誰道於今爲壯觀。